פירוש נוסף ערך זה עוסק ברב ודיין חרדי-ליטאי. אם התכוונתם למייסד חסידות ליסקא, ראו צבי הירש פרידמן.
הרב **צבי פרידמן** (נולד בשנת ה'תרצ"ח, 1938) הוא דיין ופוסק הלכה חרדי-ליטאי, מנהיג מחנה בתוך הפלג הירושלמי, וחבר במועצת גדולי עולם התורה של מפלגת בני תורה. הרב פרידמן הוא רב שכונת אור החיים בבני ברק, ובמקביל הוא גם רבה של השכונה רמת בית שמש ג', אב"ד בד"ץ מסורת, ראש ישיבת בית יוסף בבני ברק ונשיא רשת תלמודי התורה "תפארת יעקב", ומוסדות נוספים של הפלג הירושלמי שאינם מקבלים תקציבים ממשרד החינוך. בעבר עמד בראשות ישיבות "תפארת נתניה" ו"בית חלקיה" והיה חבר בית דין צדק בני ברק, ובד"ץ שארית ישראל.

קורותיו
-------

הרב צבי פרידמן (משמאל) בביקור אצל הרב שמואל אוירבך, (פסח ה'תשע"ג)
נולד וגדל בשכונת נווה שאנן בחיפה, בנם של בצלאל ורחל פרידמן. הוריו היו במקורם ארץ-ישראלים, וחזרו מדרום אפריקה על מנת להעניק לילדיהם חינוך מסורתי. לאחר תקופה קצרה של לימודים בישיבת מרכז הרב עבר לישיבת פוניבז'. בשנת 1960 נישא לעליזה, בת מרדכי מאיר קרפ מפתח תקווה (נפטרה באפריל 2020). לאחר נישואיו למד בכולל פוניבז'. באמצע שנות ה-60, בשנות העשרים לחייו, הקים יחד עם הרב שמעון משה דיסקין את ישיבת "תפארת נתניה" בנתניה לבוגרי ישיבות תיכוניות.

בשנותיה הראשונות של ישיבת תושיה היה אחד הר"מים. ב-1981 מונה לר"מ בישיבת בית מתתיהו, לאחר מכן עזב והקים ישיבה בבית חלקיה שנסגרה לאחר מספר שנים.

מאז שנות ה-80 ועד 2013 היה דיין בבית דינו של הרב נסים קרליץ. בסוף שנות ה-80 מונה לרב שכונת אור החיים, לצד הרב משה שאול קליין. בשנות ה-90 הצטרף לבד"ץ שארית ישראל.
הרב פרידמן היה מקורב לרב שך. היה חבר ב"ועדה הרוחנית" של העיתון יתד נאמן ובוועדת הרבנים של דגל התורה. ביולי 2012, כשהוקם היומון הפלס, עבר לשמש כראש הוועדה הרוחנית של העיתון. בעבר היה חבר ועדת הרבנים לענייני תקשורת, מהקמתה ועד לאמצע שנת ה'תשע"ט.

ב-2014 הקים את בד"צ "מסורת", הנותן כשרות על שחיטת עופות ובקר, מספק שירותי רישום נישואין ועוד. ב-2015 הקים בתמיכת הרב שמואל אוירבך את "חסדי שלום" - ארגון צדקה לנזקקים, בעיקר כאלו מהפלג הירושלמי.

במהלך שנת 2019 החל בפלג הירושלמי תהליך של חלוקה לשני מחנות והקמת מוסדות לימוד חדשים המזוהים עם אחד הצדדים. הרב פרידמן נחשב למנהיג המחנה הקיצוני יותר בפלג. הוא מעודד הפגנות על מעצר עריקים אף כשנתפסו במעבר גבול, הפגנות על גיוס בנות, אי נטילת הקצאות מהמדינה למוסדות החינוך, לימודי יידיש בתלמודי תורה, ועוד. ככלל, תומך הוא ברובם של מאבקי אנשי העדה החרדית והישוב הישן בירושלים (כהתנגדות לרכבת הקלה ועוד). זאת בניגוד לעמדת המחנה המתון יותר (בהנהגת הרב אשר דויטש ועוד), שגורס הפגנות קצובות לבחורי ישיבות ואברכים שנעצרו באופן אקראי, קבלת הקצאות מהמדינה, ועוד.

במאי 2021 החלו תלמידיו של הרב פרידמן להוציא לאור שבועון בשם "המבט" וכן גיליון דו-שבועי בשם "על משכנות הרועים", במטרה לתת במה לעמדותיו, בנימוק שביטאון הפלג הירושלמי הפלס מתעלם מהן.

הרב פרידמן התבטא בכינוס ציבורי במהלך יולי 2021, ביחס למצבה הפנימי של קבוצתו בתוך הפלג, כי "הגלות שלנו בתוך "עץ", חמורה יותר מגלות בבל, גירוש ספרד וממשלת השמאל".[דרוש מקור]

בבחירות המוניציפליות 2024 קרא הרב פרידמן שלא לתמוך במפלגת בני תורה, והוכרז בשמו כי הוא תומך באגודת ישראל. אנשיו מייחסים לעמדה זו את ירידתה של המפלגה בכ-5 אלפי קולות ביחס לבחירות 2018[דרוש מקור].

בשנת 2024 נפגש עם פעילי תנועת אחים לנשק שביקשו לדון עימו בסוגיית גיוס החרדים. במהלך השיחה אמר להם הרב כי "ההימצאות בצבא כזה חילוני יותר חמור אצלנו משבת וכשרות וכל הדברים, טוב לאכול חזיר מאשר להיות במקום עם חילונים" ואף הוסיף כי היה מעדיף שצאצאיו יירצחו בידי ערבים על פני האפשרות שיחיו כחילוניים.

משפחתו
------

בנו יעקב נישא לבתו של הרב ישראל פסח פיינהנדלר. בתו חיה נשואה לרב שאול אדלשטיין, בן הרב יעקב אדלשטיין וראש ישיבה בישיבה במושב בני ראם. אחיו הרב יואל פרידמן, היה דיין בבית דינו של הרב נסים קרליץ ורב באלעד.

מספריו
------

* **נדבות פי** - סדרה בה נדפסו שיעוריו על מסכתות בבא מציעא, מכות, קידושין גיטין ושבועות
* **קצבי הרים** - על הלכות קידוש וסעודות שבת

קישורים חיצוניים
----------------

ויקישיתוף מדיה וקבצים בנושא **צבי פרידמן** בוויקישיתוף
* משיעורי הרב צבי פרידמן, לצפייה באתר "בינינו"
* ישראל שפירא, ‏כשהגר"צ פרידמן הרגיש "צורך נפשי" לכתוב לרצי"ה קוק, באתר כיכר השבת, 5 בנובמבר 2020
* ישי כהן, ‏"שכל השונאים לא יחשבו שהמערכה אבדה" • תמלול, באתר כיכר השבת, 25 בפברואר 2018
* יקי אדמקר‏, יורשו של הרב אוירבך: חילוני הוא גוי; עדיף שישראל לא הייתה קמה, באתר וואלה!‏, 19 ביוני 2018
* מנחם קולדצקי, גלריה: כך חגגו פלג הרב פרידמן את שמחת החג, באתר המחדש, ‏י"ט בתשרי תשפ"ג
* אחים לנשק במפגש עם הרב צבי פרידמן, סרטון באתר יוטיוב
* צבי בן בצלאל פרידמן, דף שער בספרייה הלאומית

הערות שוליים
------------

1. ↑  כתבה שבה מצוין שמו כרב השכונה
2. ↑  חזקי שטרן, כ-15 שנים אחרי: מהפך ב"ועדת הרבנים לענייני תקשורת", באתר "כיכר השבת", ‏30.04.19
3. ↑  הוקם בד"צ חרדי חדש לרישום נישואים באתר כיכר השבת
4. ↑  ישראל כהן, ‏הגר"ש אוירבך על ועד הצדקה של 'הפלג': "אנחנו לא יכולים לסמוך על אחרים", באתר כיכר השבת, 5 במרץ 2017
5. ↑  חנני ברייטקופף, ‏הפילוג ב'הפלג' - רשמי: נפתח שבועון חדש, באתר כיכר השבת, 19 במאי 2021
6. ↑  יהל פרג', ‏"היה עדיף במנדט הבריטי; חילוני גרוע ממוות": כשפעילי אחים לנשק נפגשו עם הרב הקיצוני, באתר דבר העובדים בארץ ישראל, 19 במרץ 2024

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310617405171
* VIAF: 65778552
* WorldCat (עם VIAF): 65778552

 |